季長見和甚工復韻答之
作者：釋德洪
朝代：宋

paragraphs: 翰墨場中見奇傑，行書半雜歐與薛。
此詩押韻如射鵰，應弦而落人驚絕。
詞惟達意非有作，公雖不怪傍人愕。
嗟余平生事苦吟，吟筆今真爲公閣。
渙然成文自湍走，如水與風初邂后。
頎然綠髮映華裾，人間此客何從有。
我誦此生真一寄，禪林枝穩容棲止。
敢將醜惡酬絕倡，狗尾續貂堪笑耳。
坡谷淵源有風格，光芒萬丈餘五色。
吾聞龍蛇所由生，必也深山并大澤。